《寄题宫师相公宴息园》
宋代·宋祁

相公纳衡枢，卜筑来东里。
恤他匪足尚，自适乃云美。
中园兴夷爽，薄言谢朝市。
壤石非远迁，松竹皆故蒔。
绛蘤谢游轩，素波鸣禊戺。
遐苍眺京隩，侧缥抱嵩趾。
畦塍互演漾，灌薄纷靃靡。
崒崒相向山，溅溅自流水。
高云靡还期，冥鸿无慕理。
公时挟胜想，朅来遵逸轨。
逢觞即陶然，坐树亦欣止。
冲情舍天倪，妙歌怯物类。
挥金屡空镒，爱客辄留屣。
式俾卫公寿，弗取安石侈。
有守卧淮壖，聆风竦予企。
他日果西归，角巾望松梓。

作者简介：宋祁（998～1061）北宋文学家。字子京，安州安陆（今湖北安陆）人，后徙居开封雍丘（今河南杞县）。天圣二年进士，官翰林学士、史馆修撰。与欧阳修等合修《新唐书》，书成，进工部尚书，拜翰林学士承旨。卒谥景文，与兄宋庠并有文名，时称“二宋”。诗词语言工丽，因《玉楼春》词中有“红杏枝头春意闹”句，世称“红杏尚书”。